《仙舟诗为郭汝祯赋》
明代·韩雍

郭君之舟新且美，乍入真如洞房里。爱君兄弟义气多，与君同泛吴淞水。

外台豸绣名四方，南邻金玉誇同乡。我弟亦是锦衣客，开樽满座生辉光。

腊雪初晴风力壮，远山近山如玉障。寒极翻疑酒力微，情欢不觉诗怀放。

红炉再拥银烛烧，劝酬已到夜寂寥。东君犹自不满意，密戒舟子徐徐摇。

吴淞万顷孤舟漾，橹声摇月吴歌唱。彷佛陶朱入五湖，依稀博望来天上。

喧阗鼓吹归渡头，傍人叹羡如仙游。烦君勉效郭林宗，我名此舟为仙舟。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。